Ritratt: Miguela Xuereb Il-Qorti tal-Appell ikkonfermat multa ta' €3,000 li ngħatat lil sid ta' ħanut fil-Belt Valletta fuq kumment li kiteb fuq Facebook dirett lejn il-president tal-NGO Repubblika, Robert Aquilina, filwaqt li waħda mill-akkużi tneħħiet bħala preskritta. F'Novembru li għadda, Joseph Camenzuli mill-Mosta, li għandu ħanut tal-ħwejjeġ qrib il-parlament, kien ġie mmultat u ordnat jissottometti ruħu għal ordni ta' protezzjoni, wara li maġistrat sabu ħati ta' akkużi relatati ma' theddid li kien għamel fuq post fuq il-Facebook ta' Robert Aquilina. Permezz ta' profil falz fuq Facebook bl-isem "Mario Borg," Camenzuli kien kiteb li "aħna noqogħdu kwieti sakemm tirrabjana… u diġà dejjaqntni fil-Belt u ħa ngħidlek, ibża' meta tkun waħdek fil-Belt Valletta." Aquilina kien qal lill-Qorti tal-Maġistrati li kummenti ta' din in-natura kienu wassluh biex jirrikjedi l-protezzjoni tal-pulizija. Iżda Camenzuli kien appella s-sentenza, bl-avukat tiegħu David Gatt jargumenta li l-akkuża li għamel theddid kienet, fil-fatt, preskritta. L-appellant, li qal lill-Qorti li kien "ġenwinament insultat b'dak li kiteb Aquilina dwar il-Laburisti u t-tmexxija tagħhom" sostna wkoll li "bl-ebda mod immaġinabbli" ma kien insinwa li kien se jattakka lil Aquilina, fiżikament jew mod ieħor, u li hu kien sempliċement qed jgħaddi messaġġ. L-Imħallef Consuelo Scerri Herrera innotat li l-appellant deher ukoll li qed jikkontesta l-evalwazzjoni tal-fatti mill-ewwel deċiżjoni tal-Qorti u kien qed jargumenta li l-piena imposta kienet eċċessiva. Waqt li ddeċidiet dwar il-każ, l-Imħallef Consuelo Scerri Herrera ma qablitx mal-asserzjoni li l-kummenti tar-raġel kienu miftuħa għall-interpretazzjoni. "Il-kumment tal-appellant li tella' hu stess fuq Facebook jidher ċar li jirrifletti rabja. Mhix skuża li Camenzuli kiteb hekk fis-saħna tal-mument u l-Qorti ma taqbilx mat-talba tal-appellant – li bl-aħħar sentenza tiegħu kien ried li n-nies barra l-Parlament bdew jitkellmu dwaru bħallikieku kienu qed jippjanaw li jagħmlu xi ħaġa kontrih." L-Imħallef laqgħet l-ewwel argument ta' Camenzuli, li l-akkuża relatata mat-theddid kienet preskritta, u għalhekk qalbet il-kundanna f'dak ir-rigward, iżda ċaħdet il-kumplament tal-appell tiegħu, u kkonfermat l-multa ta' €3000. L-akkużi li Camenzuli nstab ħati għalihom iġorru multa massima ta' €23,293, qalet l-Imħallef Scerri Herrera, u qalet li għalkemm il-multa ta' €3,000 tista' tidher kemmxejn ħarxa, din tinsab sew fil-parametri legali u fil-fatt tieħu tendenza lejn il-minimu. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook